Line Barfod (EL), 2010-06-16:
Regeringen har jo igennem adskillige år valgt at give massive skattelettelser til de rigeste, samtidig med at man har skåret ned på velfærden med den genopretningsplan, man nu står med, fordi det har vist sig, at den politik fører til et kæmpe hul i statskassen, og der vælger man så, at det er børnefamilierne og de arbejdsløse, de handicappede, de fattige i ulandene og velfærden generelt, der skal betale regningen, i stedet for at aflyse en del af de skattelettelser, som de rigeste skal have i årene fremover.
Vi har jo diskuteret det her forslag længe, både ved første og anden behandling, men uanset hvor mange gange vi har stillet spørgsmål til ordførerne fra regeringen og Dansk Folkeparti og til ministeren, har vi stadig ikke kunnet få noget svar på, hvor de mange job skal komme fra.
Man bliver ved med at sige, at hvis de arbejdsløse sender nogle flere ansøgninger, opstår der pludselig på mirakuløs vis nogle job, men man har ikke været i stand til at sige, hvad det er for nogle job, der så opstår.
Jeg synes altså, at det er utroligt, at man kan sidde og påstå, at det her forslag vil føre til, at der kommer en masse job i Danmark, uden at kunne sige noget om, hvad det er for nogle job.
Skal folk være slagtere?
Hvad er det for nogle job, man forestiller sig der pludselig opstår, fordi der kommer flere ansøgninger?
Det, vi klart kan se, er, at der bliver en række arbejdsløse, der bliver ramt af forslaget, som kommer til at miste deres dagpenge, og som så må gå fra hus og hjem.
Det giver i hvert fald ikke flere job.
Det giver tværtimod en stor risiko for, at mange mennesker og ikke mindst børnene i de her familier får det så svært, at de aldrig kommer tilbage på arbejdsmarkedet.
Det er det, vi har set tidligere, når man sender folk ud i rigtig alvorlige sociale problemer, nemlig at så er der en stor risiko for, at de aldrig igen kommer på arbejdsmarkedet.
Den anden mulighed er selvfølgelig, at det, der egentlig er formålet med det her frontalangreb på dagpengesystemet og hele det danske arbejdsmarked, er, at det er en helt anden type job, man ønsker, at det, man gerne vil have, er, at man får tvunget de arbejdsløse til at gå ud og tage et job, der ikke er på danske overenskomstvilkår, tage job, som er på elendige løn- og arbejdsvilkår.
Vi kan jo også med de seneste tal se, at antallet af arbejdspladser er faldet, samtidig med at man ser, at arbejdsløsheden faldt.
Det kan umiddelbart være svært at forstå, hvordan både antallet af job og arbejdsløsheden kan falde, men det er jo, fordi mange mennesker er faldet helt ud af systemet.
Det, man åbenbart også ønsker, er, at der skal være mange flere, der er med til at presse lønningerne.
Det har ikke været nok at importere arbejdskraft fra Polen og andre steder til at presse de danske løn- og arbejdsvilkår.
Nu ønsker man også, at mange, mange flere danskere skal gå ud og acceptere at tage job på elendige vilkår.
Det vil Enhedslisten under ingen omstændigheder være med til, og derfor har vi også et klart krav om, at de her forringelser skal rulles tilbage, og det har vi tænkt os at foreslå, når vi en dag får et nyt flertal, og jeg håber, at regeringen snart har modet til at gå ud og udskrive valg, så vi kan spørge befolkningen, hvad det er, man ønsker.